### NN 121/2019 (11.12.2019.), Odluka o porezima Općine Ravna Gora

Općina Ravna Gora

2413

Na temelju odredbe članka 35. Zakona o lokalnoj i područnoj (regionalnoj) samoupravi (»Narodne novine« broj 33/01, 60/01, 129/05, 109/07, 125/08, 36/09, 50/11, 144/12, 19/13 – pročišćeni tekst, 137/15, 123/17 i 98/19), članka 20. stavka 1. i članka 42. Zakona o lokalnim porezima (»Narodne novine« broj 115/16 i 101/17) i članka 35. Statuta Općine Ravna Gora (»Službene novine« Primorsko-goranske županije broj 2/18 i 10/18), Općinsko vijeće Općine Ravna Gora, na sjednici održanoj 28. studenoga 2019. godine, donijelo je

ODLUKU

O POREZIMA OPĆINE RAVNA GORA

I. TEMELJNE ODREDBE

Članak 1.

Ovom Odlukom propisuju se vrste poreza koji pripadaju Općini Ravna Gora kao vlastiti prihodi, porezni obveznici, porezna osnovica, stope i visine poreza te način obračuna i plaćanja poreza u skladu sa Zakonom.

II. VRSTE POREZA

Članak 2.

Općinski porezi jesu:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina.

III. OSNOVICE, STOPE I DRUGI ELEMENTI ZA UTVRĐIVANJE I NAPLATU POREZA

1. Prirez porezu na dohodak

Članak 3.

Prirez porezu na dohodak plaća se po stopi od 7,5 %.

Članak 4.

Obveznik prireza poreza na dohodak je fizička osoba koja ostvaruje dohodak u Republici Hrvatskoj prema Zakonu o porezu na dohodak.

Članak 5.

Osnovica prireza porezu na dohodak je porez na dohodak.

2. Porez na potrošnju

Članak 6.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 7.

Obveznik poreza na potrošnju jest pravna i fizička osoba koja pruža ugostiteljske usluge na području Općine Ravna Gora.

Članak 8.

Osnovicu poreza na potrošnju čini prodajna cijena pića koje se proda u ugostiteljskim objektima bez poreza na dodanu vrijednost.

Porez na potrošnju plaća se po stopi od 3 % na osnovicu iz prethodnog stavka.

Članak 9.

Obveznik poreza na potrošnju dužan je obračunati i platiti porez na potrošnju u rokovima i na način propisan Zakonom o porezu na dodanu vrijednost.

Poslove utvrđivanja, evidentiranja, nadzora, naplate i ovrhe radi naplate poreza na potrošnju obavlja Porezna uprava.

Ovlašćuje se nadležna organizacija platnog prometa zadužena za naplatu javnih prihoda (Financijska agencija) da naknadu Poreznoj upravi u visini od 5% od ukupno naplaćenih prihoda obračuna i uplati u Državni proračun i to do zadnjeg dana u mjesecu za protekli mjesec.

3. Porez na kuće za odmor

Članak 10.

Kućom za odmor smatra se svaka zgrada ili dio zgrade ili stan koji se koriste povremeno ili sezonski. Da li se zgrada ili stan koristi povremeno ili sezonski određuje se prema prebivalištu vlasnika. U koliko tijekom godine dođe do promjene vlasništva ili vlasnik prijavi prebivalište u Općini Ravna Gora, porez se plaća u razmjernom dijelu. Postoje li dva ili više suvlasnika kuće za odmor, tada je svaki od njih obveznik plaćanja poreza za svoj vlasnički dio.

Vlasnikom, odnosno suvlasnikom kuće za odmor smatra se osoba, odnosno osobe (suvlasnici) koje su uknjižene u zemljišnim knjigama kao vlasnici, odnosno suvlasnici.

Ako je fizička osoba – građanin vlasnik, odnosno suvlasnik više kuća ili stanova, kuća ili stan gdje nema prebivalište i koji koristi povremeno ili iznajmljuje drugim osobama, smatra se kućom za odmor i podliježe plaćanju poreza na kuće za odmor.

Kućom za odmor ne smatraju se gospodarske zgrade koje služe za smještaj poljoprivrednih strojeva, alata i slično.

Članak 11.

Porez na kuće za odmor plaćaju pravne i fizičke osobe koje su vlasnici kuća za odmor na području Općine Ravna Gora u visini 10,00 kuna po četvornom metru korisne površine kuće za odmor godišnje, a koja se određuje sukladno Odluci o komunalnoj naknadi.

Porez na kuće za odmor stečene nasljedstvom iznosi 6,00 kuna po četvornom metru korisne površine godišnje.

Visina poreza na kuće za odmor, čiji vlasnici imaju prebivalište na području Općine Ravna Gora, iznosi 2,50 kuna po četvornom metru korisne površine godišnje.

U svrhu ostvarenja povlastica iz stavka 2. i 3. ovog članka vlasnici kuća za odmor dužni su dostaviti potrebne dokaze (rješenje o nasljeđivanju, uvjerenje o prebivalištu, građevinsku, odnosno uporabnu dozvolu, ili sl.).

Članak 12.

Porez na kuće za odmor ne plaća se na kuće za odmor koje se ne mogu koristiti.

Kućama za odmor iz stavka 1. ovog članka smatraju se kuće za odmor koje se ne mogu koristiti zbog prirodnih nepogoda (poplava, požar, potres), te starosti i trošnosti.

Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice.

Porez na kuće za odmor ne plaća se na odmarališta u vlasništvu jedinica lokalne i područne (regionalne) samouprave koja služe za smještaj djece do 15 godina starosti.

Članak 13.

Rješenje o razrezu poreza na kuće za odmor donosi Jedinstveni upravni odjel Općine Ravna Gora.

Porez na kuće za odmor plaća se u roku 15 dana od dana dostave rješenja o razrezu poreza.

Članak 14.

Obveznici poreza na kuće za odmor dužni su tijelu iz članka 13. ove Odluke dostaviti podatke o kućama za odmor do 31. ožujka godine za koju se porez utvrđuje.

4. Porez na korištenje javnih površina

Članak 15.

Porez na korištenje javnih površina plaćaju pravne ili fizičke osobe kojima je nadležno tijelo Općine Ravna Gora odobrilo privremeno korištenje javne površine na području Općine Ravna Gora.

Javnim površinama u smislu stavka 1. ovog članka smatraju se ulice, nogostupi, igrališta, parkirališta, trgovi, parkovi i slične površine.

Članak 16.

Za korištenje javnih površina plaća se porez za svaki četvorni metar prostora koji se koristi.

Porez iz stavka 1. ovog članka obračunava se u dnevnom iznosu:

|  |  |
| --- | --- |
| 1. kiosci i drugi montažni objekti | 10,00 kuna, |
| 2. naprave (štandovi, prikolice i sl.) | 5,00 kuna, |
| 3. ugostiteljske terase | 4,00 kuna, |
| 4. prodaja razne robe i cvijeća | 7,50 kuna, |
| 5. otvorena skladišta, deponiji i sl. |  |
| – u odobrenom roku | 1,00 kuna, |
| – izvan odobrenog roka | 5,00 kuna. |

Članak 17.

Rješenje o razrezu poreza na korištenje javnih površina donosi Jedinstveni upravni odjel Općine Ravna Gora.

Porez na korištenje javne površine plaća se u roku od 15 dana od dana dostave rješenja o razrezu poreza, osim za djelatnosti pod rednim brojem 2. i 4. prethodnog članka, koji se plaća danom donošenja rješenja.

Članak 18.

Porez na korištenje javnih površina ne plaća se za javne površine za koje je sklopljen ugovor o zakupu zemljišta za postavu kioska i drugih montažnih objekata.

Od plaćanja poreza na korištenje javnih površina izuzimaju se aktivnosti za humanitarne, kulturne, sportske, prosvjetno-edukativne i zdravstvene svrhe.

IV. ZAVRŠNE ODREDBE

Članak 19.

Za utvrđivanje poreza, naplatu, žalbe, obnovu postupka, zastaru, ovršni postupak i sve ostale postupovne radnje primjenjivat će se propisi Općeg poreznog zakona (»Narodne novine«, broj 147/08, 115/16 i 106/18).

Članak 20.

Na dan stupanja na snagu ove Odluke prestaje važiti Odluka o porezima Općine Ravna Gora (»Službene novine« Primorsko-goranske županije, broj 23/11) i Odluke o izmjeni i dopuni Odluke o porezima Općine Ravna Gora (»Službene novine« Primorsko-goranske županije, broj 9/12 i »Službene novine« Općine Ravna Gora broj 1/15).

Članak 21.

Ova Odluka objavit će se u »Narodnim novinama« i »Službenim novinama Općine Ravna Gora«, a stupa na snagu osmoga dana od dana objave u »Narodnim novinama«.

Klasa: 410-01/19-01/2

Urbroj: 2112/07-01-19-2

Ravna Gora, 28. studenoga 2019.

OPĆINSKO VIJEĆE OPĆINE RAVNA GORA

Predsjednik
 Franjo Ružić, v. r.